ખાડિયા વોર્ડમાં આવેલા પાતાલેશ્વર મહાદેવની બાજુની ફતાશા પોળ સ્થિત ત્રણ માળનું જર્જરીત મકાન વરસાદી હોનારતનું ભોગ બન્યું હતું. મ્યુનિસિપલ કોર્પોરેશને ભયજનક મકાન અંગેની નોટિસ ફટકારી હતી પણ તેની અવગણના કરવાની ભૂલ ભયાનક સાબિત થઈ હતી. આજે વહેલી સવારે ૪ વાગ્યે આ મકાનની ઉપલી છત અને સીડી તૂટી પડતાં મકાનમાં રહેતા ઠાકોર પરિવારનાં બે બાળકો સહિત ચાર વ્યક્તિ કાટમાળ હેઠળ દટાઇ હતી. રાજુભાઇ ઠાકોર નામના ચાલીસ વર્ષીય વ્યક્તિનું માથા અને પગના ભાગે થયેલ ભારે ઇજાથી સ્થળ પર જ મૃત્યુ થયું હતું. જ્યારે તેમના પત્ની ૩૦ વર્ષીય રેવીબહેન અને ૭ વર્ષની સીમા અને ૩ વર્ષનો હરીશ પણ તૂટી પડેલા મકાનના કાટમાળ હેઠળ દટાઇ ગયાં હતાં.